《赠阎德夫参议》
宋代·曾几

阎公才气人无敌，列星官曹声藉藉。
青云垂上却回头，笑说乡藉富泉石。
问君功业男儿事，禹重寸阴轻尺璧。
及身强健不勉旃，汲汲东皋恐非策。
答云种木须十年，种得成阴已头白。
是以江滨五亩园，拄杖芒鞋日经画。
即今台榭数十处，花竹谁能计千百。
是中便足了一生，颇觉轩裳总无益。
我闻此语为惊叹，耆境之间真迫窄。
元无三径可就荒，乃知贫过陶彭泽。
想君舒啸东皋上，不但渊明心莫逆。
神交又得王无功，一饭何尝留俗客。
未妨献纳云台表，著绣昼行寻履迹。
会当称是好林塘，门对诸峰一区宅。

作者简介：曾几（1085--1166）中国南宋诗人。字吉甫，自号茶山居士。其先赣州（今江西赣县）人，徙居河南府（今河南洛阳）。历任江西、浙西提刑、秘书少监、礼部侍郎。曾几学识渊博，勤于政事。他的学生陆游替他作《墓志铭》，称他“治经学道之余，发于文章，雅正纯粹，而诗尤工。”后人将其列入江西诗派。其诗多属抒情遣兴、唱酬题赠之作，闲雅清淡。五、七言律诗讲究对仗自然，气韵疏畅。古体如《赠空上人》，近体诗如《南山除夜》等，均见功力。所著《易释象》及文集已佚。《四库全书》有《茶山集》8卷，辑自《永乐大典》。